CELEX: 62013TN0410
Language: sl
Date: 2013-08-06 00:00:00
Title: Zadeva T-410/13: Tožba, vložena 6. avgusta 2013 – Bitiqi in drugi proti Komisiji in drugim

9.11.2013   
            
            
               SL
            
            
               Uradni list Evropske unije
            
            
               C 325/33
            
         Tožba, vložena 6. avgusta 2013 – Bitiqi in drugi proti Komisiji in drugim
   (Zadeva T-410/13)
   2013/C 325/55
   Jezik postopka: francoščina
   
      Stranke
   
   
      Tožeče stranke: Burim Bitiqi (London, Združeno kraljestvo); Arlinda Gjebrea (Priština, Republika Kosovo); Anna Gorska (Varšava, Poljska); Agim Hajdini (London); Josefa Martínez Estéve (Valencia, Španija); Denis Vasile Miron (Bukarešta, Romunija); James Nicholls (Swindon, Združeno kraljestvo); Zornica Popova Glodzhani (Varna, Bolgarija); Andrei Mihai Popovici (Bukarešta); in Amaia San José Ortiz (Llodio, Španija) (zastopniki: A. Coolen, J.-N. Louis, É. Marchal in D. Abreu Caldas, odvetniki)
   
      Tožene stranke: Evropska komisija, Eulex Kosovo in Evropska služba za zunanje delovanje (ESZD)
   
      Predlogi
   
   Tožeče stranke Splošnemu sodišču predlagajo, naj ugotovi in odloči, da se:
   
               —
            
            
               odločbi z dne 27. maja 2013 in 2. julija 2013 o nepodaljšanju pogodb tožečih strank razglasita za nični;
            
         
               —
            
            
               toženim strankam naloži plačilo stroškov postopka.
            
         
      Tožbeni razlogi in bistvene trditve
   
   Tožeče stranke v utemeljitev tožbe navajajo pet tožbenih razlogov.
   
               1.
            
            
               Prvi tožbeni razlog: kršitev načela posvetovanja s predstavniki zaposlenih, saj naj bi bilo osebje o posledicah odločitve o prestrukturiranju misije Eulex Kosovo obveščeno šele po tem, ko je bila odločitev že sprejeta in so nadrejeni nasprotovali posvetovanju s sindikalnim delegatom.
            
         
               2.
            
            
               Drugi tožbeni razlog: kršitev varstva delavcev v okviru kolektivnega odpusta, ker naj bi bilo treba za vsako odpuščeno osebo uporabiti pravo, ki velja v njihovi državi članici izvora, to pa bi pomenilo velike razlike, kar zadeva dodeljena pravila in varstvo.
            
         
               3.
            
            
               Tretji tožbeni razlog: zloraba prava pri zaporedni uporabi pogodb za določen čas.
            
         
               4.
            
            
               Četrti tožbeni razlog: kršitev načela enakega obravnavanja in nediskriminacije med kategorijama delavcev „seconded“ in „contracted“, ker naj bi se ukinitev delovnih mest dejansko nanašala le na delavce, ki spadajo pod „contracted“ osebje, medtem ko naj bi bila osebju „seconded“ ponujena možnost prerazporeditve.
            
         
               5.
            
            
               Peti tožbeni razlog, ki se nanaša na eno od tožečih strank: kršitev člena 8 Evropske socialne listine, ker naj bi bila tožeča stranka o izpodbijani odločbi obveščena, ko je bila noseča in na porodniškem dopustu.